text: Millioner til Jelling
  23 marts 2012 kl. 11.15
  Et oplevelsescenter i Kongernes Jelling bliver nu virkelighed, efter at Augustinus Fonden har givet en donation på 11,4 millioner kroner.
  Den sidste donation i en lang række af milliondonationer betyder, at det økonomiske fundament endelig er på plads til oplevelsescentret.
  - De mange penge fra fondene betyder, at vi nu kan komme i gang. Ikke bare med huset, men også med indholdet, siger museumsdirektør Per Kristian Madsen, Nationalmuseet.
  - Det er meget væsentligt, at vi nu får muligheden for at fortælle den nye historie om Jelling. De seneste udgravninger har givet os meget ny viden, og så er det fantastisk, at vi samtidig får muligheden for at revidere hele formidlingen af historien, siger han.
  Omdrejningspunktet for centrets indhold bliver monumentområdet, verdensarven og Harald Blåtands Jellingsten og dens tre temaer: rige, regent og religion.
  